Kansanedustaja Juho Eerola (ps) selvisi onnettomuudesta isolla mustelmalla ja turvotuksella. Käveleminen sujuu silti vielä ontuen ja jälkikäteen säikähdys oli melkoinen.

Perussuomalaisten kotkalainen kansanedustaja Juho Eerola säikähti keskiviikkona pahemman kerran, kun kaide rysähti hänen päälleen eduskunnan pikkuparlamentin portaikossa.

– Olin tulossa ylemmästä kerroksesta kohti alempaa kerrosta, jossa työhuoneeni sijaitsee. Yhtäkkiä kuului kauhea pamaus ja huomasin olevani selälläni rapussa. En ymmärtänyt ihan heti, mitä tapahtui. Kun aloin tajuta, huomasin, että vaatteissa oli lasinsiruja, Eerola kertaa.

Sen jälkeen kansanedustaja huomasi, että ikkuna oli pudonnut alas ja katkaissut porraskaiteen hänen kohdallaan.

– Ilmeisesti kaide osui minuun ja kaatoi minut, Eerola kertoo.

­

Porraskäytävä oli onnettomuushetkellä tyhjä, eikä kukaan nähnyt tapahtunutta. Eerola sai kuitenkin pyydettyä apua neljännestä kerroksesta, jotta porraskäytävä suljetaan. Sen jälkeen hän lähti käymään työterveyslääkärin pakeilla.

– Olin kiirehtimässä valiokuntaan ja työterveysasema sijaitsee päärakennuksen puolella. Lähdin sitten yhdyskäytävää pitkin luukkaamaan työterveysasemalle. Kävin matkalla valiokuntasihteerien huoneessa sanomassa, että saatan myöhästyä. He ottivatkin minut sinne ja soittivat työterveydestä apua. Olin vähän pöllämystynyt koko tilanteesta.

Loppujen lopuksi lääkäri ei löytänyt muuta kuin ison mustelman ja turvotuksen oikean jalan reidessä. Myös Eerolan käteen sattui, mutta siinä ei ollut vikaa. Säikähdys läheltä piti -tilanteesta iski tajuntaan vasta jälkeenpäin.

– Ikkunalasi kävi muutaman sentin päästä. Jos se olisi päähän kolahtanut, niin sitten etsittäisiin varakansanedustajaa.

”Kaidelasi irtosi kiinnityksestään”

Eduskunnan apulaistiedotuspäällikkö kertoo, että onnettomuus sattui vain henkilökunnan käyttöön tarkoitetussa portaikossa.

– Kaidelasi irtosi kiinnityksestään. Sitä selvitetään, miten näin on päässyt käymään. Samalla varmistetaan, että muualla, missä on vastaavanlaisia ratkaisuja, lasit eivät ole päässeet löystymään. Tarvittaessa sitten ryhdytään toimenpiteisiin, apulaistiedotuspäällikkö Rainer Hindsberg sanoo.

Haverin jälkeen portaikko poistettiin käytöstä. Hindsberg on ollut 16 vuotta töissä eduskunnassa, eikä ole sinä aikana kuullut, että vastaavaa olisi sattunut.

– Saman tien kun siitä tuli tieto, ryhdyttiin toimiin ja varmistamaan, ettei missään muualla tapahdu vastaavaa, apulaistiedotuspäällikkö kertoo.